Rehtori ei kommentoi sitä, kuinka kauan epäillyt teot ovat jatkuneet.

Poliisiammattikorkeakoulun miesopettajaa epäillään seksuaalisesta ahdistelusta. Asia on esitutkinnassa.

Tapauksen vahvistaa korkeakoulun rehtori Kimmo Himberg.

– Yksi tapaus saatettiin talon johdon tietoon joulukuussa. Kun asiaa selvitettiin, ilmeni nopeasti, että tapauksia on useita, Himberg sanoo.

Himbergin mukaan epäillyt tapaukset ovat kohdistuneet enimmäkseen opiskelijoihin, mutta myös henkilökuntaan. Ahdistelu on ollut sekä sanallista että fyysistä, rehtori kertoo.

– Sekä oppitunneilla että vapaa-ajalla, Himberg kuvaa tapauksia Ylelle.

Oppitunneilla tarkoitetaan erilaisia koulutustilanteita.

Himberg ei kerro, montako tapausta esitutkinnassa on. Epäilty opettaja on pidätetty virasta, eikä hän opeta tutkinnan aikana.

Asiasta kertoi ensin Iltalehti (siirryt toiseen palveluun).

Esitutkinta aloitettu

Poliisiammattikorkeakoulu on tehnyt asiasta ilmoituksen Valtakunnansyyttäjänvirastoon. Sieltä kerrotaan, että asiasta on aloitettu esitutkinta. Rikosnimikkeinä ovat seksuaalinen ahdistelu ja virkavelvollisuuden rikkominen.

Koska kyseessä on poliisi, voidaan epäillä myös poliisirikosta, Himberg sanoo.

Epäilty on Iltalehden mukaan vakituisessa virassa oleva opettaja, joka on työskennellyt koulussa "huomattavan pitkään".

Himbergin mukaan uhrit ovat ainakin etupäässä olleet naispuolisia opiskelijoita.

Ylen tietojen mukaan viitteitä seksuaalisesta häirinnästä on tullut myös henkilöstön barometrissa.

Suosittu oppilaitos

Poliisiammattikorkeakoulun opiskelijakunnan hallituksen puheenjohtaja Johanna Nurmi kertoo, että asiaa käsiteltiin koulun johdon kanssa viime joulukuussa.

– Tapausten tultua julki Poliisiammattikorkeakoulun johto ryhtyi välittömästi toimenpiteisiin asian selvittämiseksi. Opiskelijoiden näkökulmasta voin todeta, että koulun johto hoiti asian selvittämisen hyvin ja suhtautui opiskelijoilta tulleisiin palautteisiin heti vakavasti, Nurmi kertoo Ylelle.

Nurmi ei kommentoi tässä vaiheessa, millaisia tapaukset ovat olleet, koska tutkinta on kesken.

Poliisiammattikorkeakoulu toimii Tampereen Hervannassa.

Viime vuonna poliisin AMK-tutkinnon suoritti 237 henkilöä. Ylemmän AMK-tutkinnon suoritti 25 henkilöä.

Viime vuoden koulutuksiin haki yhteensä yli 4 000 hakijaa. Hakijoita on aina moninkertaisesti valittuihin verrattuna.

Poliisiammattikorkeakoulu antaa myös muita kursseja ja täydennyskoulutusta. Muuhun kuin tutkintokoulutukseen osallistui viime vuonna noin 8 800 ihmistä.

Vuoden lopussa poliisiammattikorkeakoulun henkilöstömäärä oli 211.